Document ID: /roh_data/filtered/fineweb-2-filterrobots_roh.jsonl.gz/70553

Communicaziuns Sevgein
Devoziun pil di d’oraziun mundiala
Venderdis, ils 5 da mars, a Sevgein «Baghegiar sin bien fundament». Aschia secloma il motto dil di d’oraziun mundiala che dunnas dalla tiara Vanuatu han preparau uonn.
Deplorablamein eis ei uonn buca pusseivel da star silsuenter en cumpignia e guder las specialitads culinaricas da quella tiara.
Cordialmein envidan Anna Gschwend Malin e la gruppa da preparaziun Sevgein/Castrisch
Dapli informaziuns tier il di d’oraziun mundiala anfleis Vus sut las informaziuns generalas per tuttas pleivs
Dumengia da suppa
Ord motivs entuorn la pandemia da Corona sa la dumengia da suppa buca vegnir menada atras. Deplorablamein lubescha il diember limitau dils participonts en baselgia era buca da festivar in survetsch divin ecumen.
Per tuttina tschentar in accent entuorn la campagna da cureisma vegn Flurina Cavegn a preparar pils 7 da mars per Sevgein in survetsch divin dil Plaid che sedrezza alla tematica dalla campagna da cureisma.
La collecta dil di vegn dabien all’unfrenda da cureisma.
Cordial invit
Perdanonza dils 21 da mars
Uonn stuein nus festivar nossa Perdanonza a moda empau pli sempla. Aschia stuein nus deplorablamein desister dil cant dil chor sco era dalla processiun si S. Fossa. Tuttina sperein nus da celebrar ina digna fiasta!
La baselgia da s. Fossa ei quei di aviarta per l’oraziun privata.
Candeilas da Pastgas
Ina gruppa da dunnas ha decorau il tscheri pascal ed era entginas candeilas per a casa cul motiv dil spinatsch ardent. Il motiv ei inspiraus entra la tematica d’Advent e Nadal 2020 «desiert en iert semida».
Las candeilas san vegnir cumpradas per 12.00 en baselgia. Il recav va alla procura dallas missiuns dallas soras dominicanas da Glion.